  Майя Бывальцева 50 нылпиос но бадӟымъёс «Лыжи мечты» программая дышетскыны луонлык басьтозы. Со сярысь пресс-конференциын вераз Ижкарысь сӧсыр нылпиослэн, соослэн анай-атайёссылэн но опекунъёссылэн мер огазеяськонзылэн кивалтӥсезлэн воштӥсез Александра Семёнова. Со дыре ик пусйиз, мылкыд карисьёс тросгес но луыны быгатозы. «Мылкыд карисьёс тросгес луизы ке, ӵектосэз паськытатон вылысь ми эшшо тренеръёсты дышетыны луонлыкъёс утчалом. Алия милям 4 тренеръёсмы, соослы 50 нылпиос. Мылкыд карисьёс луизы на ке, ми эшшо тренеръёсты дасялом на», - вераз Семёнова. «Лыжи мечты» программа спортъя «Чекерил» огъетын 27-тӥ шуркынмонэ 11 часын усьтӥськоз. Люкаськемъёслы вазиськоз ӵектослэн кивалтӥсез Наталья Белоголовцева. Пиналъёс понна шудон интыос но пельнянь эстафетаос радъямын луозы. Ужрадэ озьы ик пыриськозы «Ундервуд» группаын кырӟасьёс — соос ӵектослэсь гимнзэ быдэстозы. Мер огазеяськонлэн кивалтӥсезлэн воштӥсез верамъя, Ижкарын дышетсконлэн дуныз, бускель улосвылъёсын сярысь, куинь поллы пичигес. Ижкарын одӥг занятие 500 манет сылэ, нош Пермьын, кылсярысь, анай-атайёс 1 сюрс 500 манет тыроно луо. «Пайдазэ адӟон понна дышетон ялан мыныны кулэ, сезон ӵоже арняяз 2 пол нискылано. Ӧжытсэ 10 пол нискыланы кулэ, но умойгес луоз, сезон ӵоже со ялан луиз ке», — вераз Семёнова. ВАТСАН «Лыжи мечты» ӵектос сӧсыр нылпиосты гурезьысь куасэн нискылан спорт пыр йӧназъян но калыке поттон вылысь малпамын. Программаез тодмо актёр Сергей Белоголовцев но Наталья кузпалыз кылдытӥзы. Соос та амалэз асьсэлэн пизы вылын США-ын эскеризы. Та дыре ӵектос Россиысь 16 улосвылъёсын ужа ни. Тегъёс: Мерлык Тазалык Ижкар нылпиос Удмуртия сӧсыръёс куас  